**Pranešimas žiniasklaidai**

2023 m. rugsėjo 5 d.

**„Citadele“ banko ekonomistu tapo Aleksandras Izgorodinas**

**Aleksandras Izgorodinas nuo šiol paskirtas „Citadele“ banko ekonomistu Lietuvoje. Ekspertas komentuos makroekonomikos temomis Lietuvos žiniasklaidai ir privačiuose susitikimuose.**

„Dabar, kai pasaulio ekonomika išgyvena iššūkių laikotarpį, labai naudinga sužinoti naujausias ekonomistų įžvalgas bei prognozes, kuriomis remiantis, galima priimti naudingesnius sprendimus verslui ir šviesti visuomenę. Džiaugiuosi pristatydamas prie komandos prisijungusį ekonomistą Aleksandrą, turintį daugybę makroekonomikos žinių ir pasiruošusį pasidalinti aktualiausiomis Baltijos šalių naujienomis su mūsų darbuotojais ir visuomene“, – teigia „Citadele“ Lietuvos filialo vadovas Darius Burdaitis.

A. Izgorodino teigimu, šiuo laikotarpiu ekonomistų įžvalgos yra kaip niekad reikalingos ir naudingos.

„Prisijungdamas jaučiu, kad dabar analitikos ir ekonominių įžvalgų poreikis yra išaugęs, nes pasaulio ekonomika išgyvena sudėtingą etapą. Šiuo laikotarpiu ekonomistų įžvalgos yra reikalingos ir vertingos tiek informuojant visuomenę apie pasaulio ekonomikos tendencijas, tiek kalbant apie vidinę pagalbą bankų darbuotojams, tiek apie pardavimus, rizikos valdymą. Nestabilūs laikai atitinkamai didina ekonominių įžvalgų poreikį“, – komentuoja A. Izgorodinas.

13-os metų patirtį analitikos ir komunikacijos srityse sukaupęs A. Izgorodinas, gilinsis į pagrindinius pasaulio ekonomikos rodiklius, išorines ir vidines Baltijos šalių makroekonomikos naujienas bei bendras makroekonomikos sektoriaus tendencijas. Ekspertas ekonomines įžvalgas teiks žiniasklaidos atstovams bei privačiuose susitikimuose.

**Apie „Citadele“ grupę**

„Citadele“ banko misija – modernizuoti bankininkystės sektorių ir suteikti daugiau galimybių privatiems bei verslo klientams Baltijos šalyse. 2022 m. pabaigoje „Citadele“ bankas Baltijos šalyse turėjo 374 000 aktyvių klientų, bendras paskolų portfelis siekė 2,9 mlrd. eurų, o bendra indėlių suma – 3,9 mlrd. eurų.

Be klasikinių bankinių paslaugų, „Citadele“ savo klientams siūlo daugybę naujos kartos finansų technologijų pagrindu sukurtų paslaugų, įskaitant modernią programėlę, bekontakčius mokėjimus ir momentinius mokėjimus. „Citadele“ – pirmasis bankas Baltijos šalyse, pristatęs sąskaitos atidarymą nuotoliniu būdu bei mokėjimo žiedus. Įmonės aktyviai atsidaro sąskaitas nuotoliniu būdu ir naudojasi „Citadele Phone POS“ mobiliąja programėle ir universaliu elektroninės prekybos sprendimu „Klix“, taip pat kreipiasi dėl finansavimo verslo plėtrai.

JAV kapitalo „Citadele“ grupė yra valdoma iš Latvijos, jos pavaldžiosios įmonės ir filialai veikia Latvijoje, Lietuvoje ir Estijoje.

**Papildoma informacija:**

Aurelija Grikinaitė-Čepėnienė

Korporatyvinės komunikacijos vadovė Lietuvoje

„Citadele“ bankas

[aurelija.grikinaite-cepeniene@citadele.lt](mailto:aurelija.grikinaite-cepeniene@citadele.lt)

[www.citadele.lt](http://www.citadele.lt)